Document ID: 32009R0680

UREDBA SVETA (ES) št. 680/2009
z dne 27. julija 2009
o spremembi Uredbe (ES) št. 423/2007 o omejevalnih ukrepih proti Iranu
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti ter zlasti členov 60 in 301 Pogodbe,
ob upoštevanju Skupnega stališča Sveta 2008/652/SZVP z dne 7. avgusta 2008 o spremembi Skupnega stališča 2007/140/SZVP o omejevalnih ukrepih proti Iranu (1),
ob upoštevanju predloga Komisije,
ob upoštevanju naslednjega:
(1)
Uredba Sveta (ES) št. 1110/2008 (2) o spremembi Uredbe (ES) št. 423/2007 (3) je v skladu s Skupnim stališčem 2008/652/SZVP naložila dodatne omejevalne ukrepe ter zlasti obveznost predhodnega obveščanja glede določenih pošiljk v Iran ali iz njega.
(2)
Zaradi tehničnih razlogov je bila oblikovana določba, ki v prehodnem obdobju omogoča odstopanja od izvedbenih predpisov glede obveznosti predhodnega obveščanja. Ker pa so omenjeni izvedbeni predpisi zapleteni, je prišlo pri izvajanju tega ukrepa do nepredvidenih zamud, zato bi bilo treba prehodno obdobje podaljšati do 31. decembra 2010.
(3)
Uredbo (ES) št. 423/2007 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Četrti in peti odstavek člena 4a Uredbe (ES) št. 423/2007 se nadomestita z:
„Do 31. decembra 2010 se skupne deklaracije o vnosu in izstopu ter potrebne dodatne navedbe iz tega člena lahko predložijo v pisni obliki, pri tem pa se uporabijo trgovinski ali pristaniški podatki ali podatki o prevozu, če vsebujejo potrebne podatke.
Od 1. januarja 2011 se potrebne dodatne navedbe iz tega člena predložijo pisno oziroma z deklaracijami o vnosu in izstopu.“
Člen 2
Ta uredba začne veljati 1. julija 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. julija 2009

Labels: 18
5
11